CELEX: 52015HB0002
Language: el
Date: 2015-01-28 00:00:00
Title: Σύσταση της Ευρωπαϊκής Κεντρικής Τράπεζας, της 28ης Ιανουαρίου 2015 , σχετικά με τις πολιτικές διανομής μερισμάτων (ΕΚΤ/2015/2)

13.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/1
            
         ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 28ης Ιανουαρίου 2015
   σχετικά με τις πολιτικές διανομής μερισμάτων
   (ΕΚΤ/2015/2)
   (2015/C 51/01)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 6 και το άρθρο 132,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 34,
   Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 4 παράγραφος 3,
   Έχοντας υπόψη τον κανονισμό (ΕΕ) αριθ. 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (2),
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1024/2013 θεσπίζει τον ενιαίο εποπτικό μηχανισμό (ΕΕΜ) που αποτελείται από την Ευρωπαϊκή Κεντρική Τράπεζα (ΕΚΤ) και τις εθνικές αρμόδιες αρχές (ΕΑΑ) των συμμετεχόντων κρατών μελών.
            
         
               (2)
            
            
               Τα πιστωτικά ιδρύματα είναι αναγκαίο να συνεχίσουν να προετοιμάζονται για την έγκαιρη και πλήρη εφαρμογή του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (3) και της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (4) εντός ενός μακροοικονομικού και χρηματοπιστωτικού περιβάλλοντος το οποίο αποτελεί πρόκληση και ασκεί πίεση στην κερδοφορία και, συνακόλουθα, στην ικανότητα των πιστωτικών ιδρυμάτων να διαμορφώνουν την κεφαλαιακή τους βάση. Ακόμη, ενώ τα πιστωτικά ιδρύματα είναι αναγκαίο να χρηματοδοτούν την οικονομία, η εφαρμογή μιας συντηρητικής πολιτικής διανομής μερισμάτων αποτελεί μέρος ενός συστήματος κατάλληλης διαχείρισης των κινδύνων και ενός υγιούς τραπεζικού συστήματος.
            
         
               (3)
            
            
               Ενόψει τούτου, τα πιστωτικά ιδρύματα είναι αναγκαίο να θεσπίσουν πολιτικές διανομής μερισμάτων οι οποίες θα στηρίζονται σε συντηρητικές και συνετές παραδοχές, προκειμένου να είναι σε θέση, μετά από κάθε διανομή, να πληρούν τις εφαρμοστέες κεφαλαιακές απαιτήσεις.
               
                           (i)
                        
                        
                           Τα πιστωτικά ιδρύματα υποχρεούνται να πληρούν ανά πάσα στιγμή τις εφαρμοστέες ελάχιστες κεφαλαιακές απαιτήσεις («απαιτήσεις του Πυλώνα 1»). Αυτές περιλαμβάνουν δείκτη κεφαλαίου κοινών μετοχών της κατηγορίας 1 ίσο με 4,5 %, δείκτη κεφαλαίου της κατηγορίας 1 ίσο με 6 % και συνολικό δείκτη κεφαλαίου ίσο με 8 %, σύμφωνα με τα προβλεπόμενα στο άρθρο 92 του κανονισμού (ΕΕ) αριθ. 575/2013, σε συνδυασμό με τα αντικυκλικά κεφαλαιακά αποθέματα ασφαλείας και τα αποθέματα ασφαλείας συστημικής σπουδαιότητας του άρθρου 128 παράγραφοι 2 και 3 της οδηγίας 2013/36/ΕΕ, και κάθε άλλο απόθεμα ασφαλείας που θεσπίζουν (5) οι εθνικές αρμόδιες και εντεταλμένες αρχές.
                        
                     
                           (ii)
                        
                        
                           Περαιτέρω, τα πιστωτικά ιδρύματα υποχρεούνται να πληρούν ανά πάσα στιγμή τις κεφαλαιακές απαιτήσεις που επιβάλλονται σύμφωνα με την εφαρμοστέα απόφαση σχετικά με τη διαδικασία εποπτικού ελέγχου και αξιολόγησης κατ’ εφαρμογή του άρθρου 16 παράγραφος 2 στοιχείο α) του κανονισμού (ΕΕ) αριθ. 1024/2013 και οι οποίες βαίνουν πέραν των απαιτήσεων του Πυλώνα 1 («απαιτήσεις του Πυλώνα 2»).
                        
                     
                           (iii)
                        
                        
                           Τα πιστωτικά ιδρύματα υποχρεούνται επίσης να πληρούν στο ακέραιο («fully-loaded») τον απαιτούμενο δείκτη κεφαλαίου κοινών μετοχών της κατηγορίας 1, τον δείκτη κεφαλαίου κατηγορίας 1 και τον συνολικό δείκτη κεφαλαίου κατά την εφαρμοστέα ημερομηνία πλήρους εφαρμογής. Εν προκειμένω σκοπείται η πλήρης εφαρμογή των εν λόγω δεικτών κατόπιν της εφαρμογής μεταβατικών διατάξεων, καθώς και των αντικυκλικών κεφαλαιακών αποθεμάτων ασφαλείας και των αποθεμάτων ασφαλείας συστημικής σπουδαιότητας του άρθρου 128 παράγραφοι 2 και 3 της οδηγίας 2013/36/ΕΕ και κάθε άλλου αποθέματος ασφαλείας (6) που θεσπίζουν οι εθνικές αρμόδιες και εντεταλμένες αρχές. Οι μεταβατικές διατάξεις καθορίζονται στον τίτλο XI της οδηγίας 2013/36/ΕΕ και στο δέκατο μέρος του κανονισμού (ΕΕ) αριθ. 575/2013.
                        
                     Οι απαιτήσεις αυτές θα πρέπει να πληρούνται τόσο σε ενοποιημένο όσο και σε ατομικό επίπεδο, με την επιφύλαξη τυχόν παρεκκλίσεων σε ατομικό επίπεδο από την εφαρμογή των απαιτήσεων προληπτικής εποπτείας κατά τα άρθρα 7 και 10 του κανονισμού (ΕΕ) αριθ. 575/2013,
            
         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   
      I.
   
   Αναφορικά με την καταβολή μερισμάτων (7) το 2015 για τη χρήση 2014, η ΕΚΤ προτείνει τα ακόλουθα:
   
      
         Κατηγορία 1
      : Πιστωτικά ιδρύματα που πληρούν τις εφαρμοστέες κεφαλαιακές απαιτήσεις, όπως αναφέρονται στην αιτιολογική σκέψη αριθ. 3 στοιχεία i) και ii), και έχουν ήδη επιτύχει στο ακέραιο τους δείκτες σύμφωνα με την αιτιολογική σκέψη αριθ. 3 στοιχείο iii) την 31η Δεκεμβρίου 2014, θα πρέπει να διανέμουν μερίσματα από τα καθαρά τους κέρδη αποκλειστικά σε συντηρητική βάση, προκειμένου να είναι σε θέση να συνεχίσουν να πληρούν όλες τις απαιτήσεις, ακόμη και σε περίπτωση επιδείνωσης των οικονομικών και χρηματοπιστωτικών συνθηκών·
   
      
         Κατηγορία 2
      : Πιστωτικά ιδρύματα που πληρούν τις εφαρμοστέες κεφαλαιακές απαιτήσεις, όπως αναφέρονται στην αιτιολογική σκέψη αριθ. 3 στοιχεία i) και ii), αλλά δεν έχουν επιτύχει στο ακέραιο τους δείκτες τους σύμφωνα με την αιτιολογική σκέψη αριθ. 3 στοιχείο iii), την 31η Δεκεμβρίου 2014, θα πρέπει να διανέμουν μερίσματα από τα καθαρά τους κέρδη αποκλειστικά σε συντηρητική βάση, προκειμένου να είναι σε θέση να συνεχίσουν να πληρούν όλες τις απαιτήσεις, ακόμη και σε περίπτωση επιδείνωσης των οικονομικών και χρηματοπιστωτικών συνθηκών. Επίσης, θα πρέπει καταρχήν να καταβάλλουν μερίσματα μόνο στην έκταση που εξασφαλίζεται, κατ’ ελάχιστον, μία γραμμική (8) πορεία προς την απαιτούμενη επίτευξη των δεικτών στο ακέραιο σύμφωνα με τα αναφερόμενα στην αιτιολογική σκέψη αριθ. 3 στοιχείο iii) της παρούσας·
   
      
         Κατηγορία 3
      : Πιστωτικά ιδρύματα (9), τα οποία στο πλαίσιο της συνολικής αξιολόγησης του 2014 εμφανίζουν υστέρηση κεφαλαίων που δεν θα μπορούσε να καλυφθεί από κεφαλαιακά μέτρα έως την 31η Δεκεμβρίου 2014 ή τα οποία δεν πληρούν τις απαιτήσεις της αιτιολογικής σκέψης αριθ. 3 στοιχεία i) ή ii), θα πρέπει καταρχήν να μην προβαίνουν στη διανομή μερίσματος (10).
   
      II.
   
   Η παρούσα σύσταση απευθύνεται στις σημαντικές εποπτευόμενες οντότητες και τους σημαντικούς εποπτευόμενους ομίλους κατά τους ορισμούς του άρθρου 2 παράγραφος 16 και 22 του κανονισμού (ΕΕ) αριθ. 468/2014 (ΕΚΤ/2014/17).
   Η παρούσα σύσταση απευθύνεται επίσης στις οικείες αρμόδιες και εντεταλμένες εθνικές αρχές όσον αφορά τις λιγότερο σημαντικές εποπτευόμενες οντότητες και τους λιγότερο σημαντικούς εποπτευόμενους ομίλους. Οι αρμόδιες και εντεταλμένες εθνικές αρχές οφείλουν να εφαρμόσουν την παρούσα σύσταση στις οντότητες και τους ομίλους όπως κρίνουν κατάλληλο.
   
      Φρανκφούρτη, 28 Ιανουαρίου 2015.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 287 της 29.10.2013, σ. 63.
   
      (2)  ΕΕ L 141 της 14.5.2014, σ. 1.
   
      (3)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
   
      (4)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
   
      (5)  Αυτά περιλαμβάνουν για παράδειγμα τα αποθέματα που αναφέρονται στα άρθρα 458, 459 και 500 του κανονισμού (ΕΕ) αριθ. 575/2013 και κάθε απόθεμα ασφαλείας που έχει ήδη θεσπιστεί από τις αρμόδιες εθνικές και εντεταλμένες αρχές, αλλά με μεταγενέστερη ημερομηνία εφαρμογής, στο βαθμό που τα αποθέματα αυτά ισχύουν κατά την περίοδο διανομής μερισμάτων.
   
      (6)  Βλέπε υποσημείωση 5.
   
      (7)  Τα πιστωτικά ιδρύματα μπορούν να έχουν διάφορες νομικές μορφές, π.χ. εισηγμένες ή μη ανώνυμες εταιρείες, όπως ταμεία αλληλασφάλισης, συνεταιρισμοί ή ιδρύματα αποταμίευσης. Ο όρος μέρισμα όπως χρησιμοποιείται στην παρούσα σύσταση αναφέρεται σε οποιαδήποτε μορφή καταβολής μετρητών η οποία εγκρίνεται από τη Γενική Συνέλευση.
   
      (8)  Στην πράξη αυτό σημαίνει ότι για την περίοδο τεσσάρων ετών, τα πιστωτικά ιδρύματα πρέπει καταρχήν να διατηρούν ετησίως 25 % της διαφοράς που απαιτείται για την επίτευξη στο ακέραιο του δείκτη κεφαλαίου κοινών μετοχών της κατηγορίας 1, του δείκτη κεφαλαίου της κατηγορίας 1 και του συνολικού δείκτη κεφαλαίου, όπως αναφέρονται στην αιτιολογική σκέψη αριθ. 3 στοιχείο iii).
   
      (9)  Συμπεριλαμβανομένων λιγότερο σημαντικών εποπτευόμενων ιδρυμάτων που αποτέλεσαν αντικείμενο της συνολικής αξιολόγησης.
   
      (10)  Πιστωτικά ιδρύματα που κρίνουν ότι υπέχουν νομική υποχρέωση καταβολής μερισμάτων καθ’ υπέρβαση του εν λόγω ποσού θα πρέπει να επικοινωνούν χωρίς καθυστέρηση με τη μεικτή εποπτική ομάδα. Λιγότερο σημαντικά εποπτευόμενα ιδρύματα που κρίνουν ότι υπέχουν νομική υποχρέωση καταβολής μερισμάτων καθ’ υπέρβαση του εν λόγω ποσού θα πρέπει να επικοινωνούν χωρίς καθυστέρηση με την οικεία εθνική αρμόδια αρχή.